Predkladacia správa

Návrh zákona, ktorým sa mení a dopĺňa zákon Národnej rady Slovenskej republiky č. 216/1995 Z. z o Komore geodetov a kartografov bol vypracovaný na základe Plánu legislatívnych úloh vlády Slovenskej republiky na rok 2003.
           Cieľom návrhu zákona,  je spresnenie úpravy geodetických a kartografických činností a harmonizácia zákona so smernicami Rady 89/48/EEC a 92/51/EC. 
Ďalším cieľom novelizácie zákona je spresniť úpravu samosprávnej stavovskej komory a zabezpečiť jej praktickejšie fungovanie. 
        	Predložený návrh zákona nebude mať finančné, ekonomické, enviromentálne dôsledky ani dôsledky na zamestnanosť.
        	Návrh zákona nebol prerokovaný v Rade hospodárskej a sociálnej dohody z dôvodu, že si ho sociálni partneri nevyžiadali na rokovanie.
        	Dôvod na nesprístupnenie návrhu zákona nebol.
        	Návrh zákona bol predmetom medzirezortného pripomienkového konania, bol zaslaný príslušným orgánom a inštitúciám podľa čl. 9 Legislatívnych pravidiel vlády Slovenskej republiky. Z celkového počtu oslovených subjektov 38, svoje pripomienky do stanoveného termínu zaslalo 36 subjektov, 2 subjekty vôbec nezaslali pripomienky. Celkový počet vznesených pripomienok bol 37, z ktorých bolo akceptovaných 24. Neakceptovaných bolo 11 pripomienok, z toho 4 zásadné, ktoré podali Úrad vlády Slovenskej republiky, Sekcia inštitútu pre aproximáciu práva, Ministerstvo vnútra Slovenskej republiky a Úrad pre normalizáciu metrológiu a skúšobníctvo Slovenskej republiky. Rozporové konanie sa uskutočnilo dňa 13.11.2002 s Úradom vlády Slovenskej republiky, Sekciou inštitútu pre aproximáciu práva a dňa 29.10.2002 s  Ministerstvom vnútra Slovenskej republiky a Úradom pre normalizáciu metrológiu a skúšobníctvo Slovenskej republiky. Rozpory boli odstránené rokovaním s dotknutými subjektami a preto sa návrh zákona predkladá na rokovanie bez rozporov. 
        Hromadné pripomienky verejnosti neboli uplatnené.
        Návrh zákona, ktorým sa mení a dopĺňa zákon Národnej rady Slovenskej republiky č. 216/1995 Z. z. o Komore geodetov a kartografov bol dňa 20.5.2003 schválený s pripomienkami na rokovaní Legislatívnej rady vlády SR. Pripomienky Legislatívnej rady vlády SR boli do návrhu zákona zapracované a návrh sa predkladá v novom znení.